En politianmeldelse af stifteren bag facebook gruppen "Hadegruppe til Brønderslev Kommune" har nu ført til et forsøg på at nedlægge gruppen. I facebook gruppen navngav stifteren en af kommunens ansatte, som han var utilfreds med. Han skrev også at gruppe var oprettet, fordi han synes at Brønderslevs Kommune ikke handler korrekt i sager om tvangsfjernelse af børn. Fortryder navns nævnelse Stifteren af gruppen, Christian Møller, siger til P4 Nordjylland, at han fortryder sin handling. - Jeg har ikke fortrudt at jeg oprettede gruppen, men jeg har fortrudt at jeg skrev pågældendes navn, siger han. Derfor har Christian Møller nu slettet navnet på kommunens medarbejder, meldt sig ud af gruppen og opfordret de øvrige medlemmer til at gøre det samme. Otte medlemmer Tirsdag morgen har gruppen stadig otte medlemmer. Ikke alle otte synes dog at dele budskabet med gruppen. En af gruppens medlemmer har sågar oprettet en mod-hadegruppe mod dårlige forældre i Brønderslev Kommune.

Referat:
Efter Brønderslev Kommune i torsdags politianmeldte stifteren bag en hadegruppe på facebook, har stifteren nu meldt sig ud af gruppen.